Áhyggjur landsmanna af því að smitast af COVID-19 fara dvínandi sem og af heilsufarslegum áhrifum veirunnar. Þá fjölgar þeim sem telja of mikið gert úr þeirri heilsufarslegu hættu sem stafar af veirunni.
Þetta kemur fram í nýjum þjóðarpúlsi Gallups. Átta prósent telja að almannavarnir og heilbrigðisyfirvöld geri aðeins of mikið eða alltof mikið til að bregðast við faraldrinum. Níutíu og þrjú prósent svarenda segjast treysta almannavörnum og heilbrigðisyfirvöldum vel til að takast á við faraldurinn. Konur bera meira traust í þeirra garð en karlar og eldra fólk frekar en yngra.
Þrjátíu prósent svarenda segja ríkisstjórnina gera of lítið til að fyrirbyggja eða bregðast við efnahagslegum áhrifum faraldursins. Sextíu og fjögur prósent telja aðgerðirnar vera hæfilegar.
Á heildina litið óttast 47 prósent svarenda lítið að smitast af COVID-19. Konur óttast frekar að smitast en karlar, og fólk sem býr á höfuðborgarsvæðinu óttast frekar að smitast en þeir sem búa á landsbyggðinni. Yngra fólk hefur minni áhyggjur af því að smitast en þeir sem eldri eru.